מספר פנימי: 478931
הכנסת התשע-עשרה

יוזמים:      חברי הכנסת	ניצן הורוביץ
					תמר זנדברג
					אילן גילאון
					עיסאווי פריג'
					מיכל רוזין
					זהבה גלאון
					דב חנין
					נסים זאב
					ישראל אייכלר
					יצחק וקנין
					ג'מאל זחאלקה
					שלי יחימוביץ'
					שולי מועלם-רפאלי
					אורי אורבך
					באסל גטאס
					ראובן ריבלין
	
				פ/966/19			

הצעת חוק פטור בתשלום דמי הנסיעה בתחבורה ציבורית לעגלת ילדים (תיקוני חקיקה), התשע"ג–2013
תיקון פקודת התעבורה  	1.	בפקודת התעבורה, בסעיף 61ב, אחרי סעיף קטן (א) יבוא:	
		"(א1)	העלאת עגלת ילדים לאוטובוס בקו שירות, לא תחויב בתשלום דמי נסיעה נוספים על דמי הנסיעה האמורים בסעיף קטן (א)."	
תיקון פקודת מסילות הברזל	2.	בפקודת מסילות הברזל [נוסח חדש], התשל"ב–1972, בסעיף 16, אחרי סעיף קטן (א)  יבוא:	
		"(א1)	הכנסת עגלת ילדים, לשם נסיעה, אל קרון המשמש במסילה, לא תחויב בתשלום דמי נסיעה נוספים על דמי הנסיעה האמורים בסעיף קטן (א)."	

דברי הסבר

עידוד השימוש בתחבורה הציבורית חיוני מסיבות רבות שבראשן הפחתת זיהום האוויר והקלת העומס הרב בכבישים, שתוצאתו פגיעה בתוצרת הכלכלית של המדינה ופגיעה בבטיחות הנוסעים בדרכים. יתרה מכך, אזרחים רבים מסתמכים על התחבורה הציבורית כאמצעי היחיד לתנועה ממקום למקום. בשל כך, קבע המחוקק הסדרים שונים לעניין הנחות למשתמשים בתחבורה ציבורית. 
אולם, בצו הפיקוח על מחירי מצרכים ושירותים (מחירי נסיעה בקווי השירות באוטובוסים), התשס"ג–2003, נקבע לעניין הנסיעה באוטובוסים, כי העלאת עגלת ילדים ללא תשלום מותרת רק כאשר העגלה מקופלת. אף רכבת ישראל נוקטת במדיניות זו ואינה גובה תשלום עבור עגלת ילדים, רק כאשר זו מקופלת.
דבר זה מחייב הורים לעוללים ולילדים קטנים, המבקשים לעשות שימוש בתחבורה הציבורית, להוציא את ילדם מהעגלה ולקפלה על מנת לעלות לאוטובוס. העלאת העגלה באופן זה, יוצרת מפגע בטיחותי חמור, שכן ההורה נדרש להחזיק את ילדו בידו האחת ואת העגלה המקופלת בידו השנייה. זאת ועוד, עגלות פתוחות מצוידות בדרך כלל במעצור בטיחות אשר מונע את טלטול התינוק וממזער את הסיכון לפגיעה בו בעת הנסיעה. מטבע הדברים, כאשר העגלה מקופלת אין אפשרות לעשות שימוש במעצור זה ובכך להבטיח בצורה טובה יותר את בטיחות התינוק.  
הצעת חוק זו נועדה לעגן בחקיקה ראשית את הפטור מתשלום עבור העלאת עגלות תינוק בעת נסיעה באוטובוס בקו שירות ובנסיעה ברכבת, בין אם העגלה מקופלת ובין אם העגלה פתוחה. 
הצעת חוק זהה הונחה על שולחן הכנסת השמונה-עשרה על ידי חבר הכנסת ניצן הורוביץ וקבוצת חברי הכנסת (פ/3501/18).

---------------------------------
הוגשה ליו"ר הכנסת והסגנים
והונחה על שולחן הכנסת ביום
ז' בניסן התשע"ג – 18.3.13